Die Krieketwêreldbeker 1996 (Engels: 1996 Cricket World Cup; Hindi: १९९६ क्रिकेट विश्व कप; Singalees: 1996 ක්‍රිකට් ලෝක කුසලානය; Tamil: 1996 துடுப்பாட்ட உலகக்கிண்ணம்; Oerdoe: کرکٹ عالمی کپ 1996ء) het van 14 Februarie tot en met 17 Maart 1996 in Indië, Pakistan en Sri Lanka plaasgevind. Dit was die sesde krieketwêreldbeker in internasionale eendagkrieket (EDI) wat deur die Internasionale Krieketraad (IKR) aangebied is en die tweede op die Indiese subkontinent. Indië en Pakistan het voorheen die 1987-toernooi gehuisves. Die Krieketwêreldbeker 1996 is deur die Indiese konglomeraatmaatskappy ITC Beperk geborg en staan dus amptelik as die Wills Wêreldbeker 1996 bekend, genoem ná dié maatskappy se sigarethandelsmerk. Twaalf nasionale krieketspanne het aan die Krieketwêreldbeker 1996 deelgeneem, waartydens 37 wedstryde gespeel is. Die spanne is in twee groepe van ses spanne elk verdeel, waarvan elke span een keer teen al die ander spanne van die groep gespeel het. Die boonste vier spanne van elke groep het hierna vir die uitklopfase gekwalifiseer en die wenners van hierdie wedstryde het in die eindstryd ontmoet. Elke wedstryd het uit 50 boulbeurte per span bestaan.